*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*207. számú előterjesztés*

Bátaszék Város Önkormányzata Képviselő-testületének 2016. szeptember 21-én,

16,00 órakor megtartandó ülésére

*A magyarországi limes világörökségi nevezésben érintett bátaszéki helyszínen tervezett fejlesztésről állásfoglalás kialakítása*

|  |
| --- |
| **Előterjesztő:** Dr. Bozsolik Róbert polgármester**Készítette:** Takácsné Gehring Mária aljegyző**Törvényességi ellenőrzést végezte:** Kondriczné dr. Varga Erzsébet jegyző **Tárgyalja:** KOIS Bizottság: 2016. 09. 19. Pénzügyi és Gazdasági Bizottság: 2016. 09. 20. |

***Tisztelt Képviselő-testület!***

Nemzetközi projekt keretében több ország felkészült a Római Birodalom határai világörökségi helyszín bővítésére, és ennek megfelelően Magyarország elkészítette a 415 km hosszú hazai szakasz 121 részhelyszínt tartalmazó nevezési dokumentációját és a kezelési tervet, amellyel Pannóniának, az egykori tartománynak a Duna mentén húzódó, erődítményekből, légiós táborokból, őrtornyokból, hadi utakból álló limes rendszere az UNESCO világörökség része lehetne. A projekt zárását követően a kiíró módosította a nevezés feltételrendszerét, de így is 67 helyszínnel lehet számolni, amelynek véglegesítését kormányhatározat fogja tartalmazni.

2016. augusztus 18-án a Városházán a Miniszterelnökség Kulturális Örökségvédelmi Főosztály, Régészeti Osztály munkatársai és a témát felügyelő Prof. dr. Visy Zsolt miniszteri biztos részvételével egyeztetést folytattunk a bátaszéki helyszínt érintő fejlesztésekre vonatkozóan. Mivel az uniós források (GINOP, VEKOP) igénylése még nem tisztázott, ezért jelen információk szerint csak hazai forrásból, egységes elvek alapján szerkesztett tájékoztató táblák elkészítése és kihelyezése valósulna meg, valamint kilátó pontok, esetleg könnyű szerkezetű torony-rekonstrukciók is kialakításra kerülnének, de ez utóbbi pontos költsége még nem ismert, sőt ehhez önerő biztosítása is szükségessé válhat. A táblák a nevezett helyszínekhez kapcsolódó római emlékekről szolgáltatnának információt.

Fentiek ismeretében javasolnánk, hogy csak információs tábla kerüljön kihelyezésre, amely bemutatja a feltárt római kori útállomást, mely többlet forrást önkormányzatunktól nem igényel.

A várost érintő helyszín GPS-koordinátai beazonosításra kerültek, így a Bátaszék, 0147/12 hrsz-ú területen kerülhetne elhelyezésre az információs tábla, amelyet a gyalogos, kerékpáros turisták számára megközelíthetővé kell tenni. Ez árvízvédelmi töltés, amelyre valószínűleg nem lehet építkezni, Elképzelhető, hogy a töltés melletti szántón találnánk végleges helyet a táblának, de ehhez a tulajdonosokkal további egyeztetések szükségesek, amelyet várhatóan a Miniszterelnökség fog koordinálni.

Kérem az előterjesztés megtárgyalását azzal, hogy a tisztelt képviselő- testület szíveskedjen az információs tábla elhelyezését jóváhagyni.

**Határozati javaslat:**

**a magyarországi limes világörökségi nevezésben érintett bátaszéki helyszínen információs tábla elhelyezésére**

Bátaszék Város Önkormányzatának Képviselő-testülete annak érdekében, hogy az egykori Pannónia területén, a Duna mentén húzódó hadi utakból álló limes rendszer az UNESCO világörökség része lehessen, egyetért azon elképzeléssel, hogy a Bátaszék, 0147/12 hrsz-ú ingatlanon kerüljön elhelyezésre egy egységes elvek alapján szerkesztett, a feltárt római kori útállomást bemutató információs tábla azzal, miszerint a tábla elkészítésének és elhelyezésének költségeihez az önkormányzatnak saját forrást nem kell biztosítani.

A képviselő-testület felkéri a Bátaszéki Közös Önkormányzati Hivatal aljegyzőjét, hogy a tábla elhelyezésére vonatkozóan egyeztessen mind a tulajdonosokkal, mind pedig a projektet koordináló szervvel.

Határidő: 2016. október 31.

Felelős: Takácsné Gehring Mária aljegyző

 (az egyeztetésekért)

Határozatról értesül: BKÖH városüzemeltetési iroda,

 irattár